GIFT เวทีใหม่ ไฉไลกว่าเดิมแฉทุกวัน ทันเกมหุ้น
ครั้งหนึ่งในยามที่มีชื่อรหัสบนกระดานว่า UIC ก่อนจะเปลี่ยนมาเป็นชื่อใหม่ว่า บริษัท แกรททิทูด อินฟินิท จำกัด (มหาชน) หรือ GIFT ในปัจจุบัน ได้ชื่อว่าเป็นบริษัทในตลาด mai ที่มีทุกอย่างดีเยี่ยมหมดทุกเรื่อง ...ยกเว้นราคาหุ้นบนกระดาน
3 ส.ค. 2559

ครั้งหนึ่งในยามที่มีชื่อรหัสบนกระดานว่า UIC ก่อนจะเปลี่ยนมาเป็นชื่อใหม่ว่า บริษัท แกรททิทูด อินฟินิท จำกัด (มหาชน) หรือ GIFT ในปัจจุบัน ได้ชื่อว่าเป็นบริษัทในตลาด mai ที่มีทุกอย่างดีเยี่ยมหมดทุกเรื่อง …ยกเว้นราคาหุ้นบนกระดาน
รายได้โตตามภาวะเศรษฐกิจ แม้บางปีรายได้จะหดบ้าง แต่กำไรสุทธิเพิ่ม ไม่เพิ่มเปล่า แต่โตทุกปี ทำให้ส่วนผู้ถือหุ้นไม่เคยหยุดเติบโตเลย
ที่สำคัญ เหนียวมากในการก่อหนี้ ไม่เคยมีค่า ดี/อี ปีไหน สูงกว่า 1 เท่าแม้แต่ปีเดียว จึงมีเงินสดเหลือเฟือสำหรับโครงการลงทุนใหม่ๆ ที่รอบคอบอย่างยิ่ง
เพิ่มทุนหลายครั้งในหลายปีนี้ แต่เพิ่มทุนด้วยการเอาใจผู้ถือหุ้นสุดๆ เพราะไม่ใช่เพิ่มทุนเพื่อใช้หนี้ แต่เพิ่มทุนด้วยการจ่ายปันผลเป็นหุ้น เพื่อแก้จุดบอด 2 จุดหลักคือ มาร์เก็ตแคปต่ำ และสภาพคล่องหุ้นต่ำ
หากถือตามตำรา วอร์เรน บัฟเฟตต์  ค่า ROA ของ GIFT เกินเกณฑ์ขั้นต่ำ 1% มาโดยตลอด เพราะไม่เคยต่ำกว่า 11% ในปีที่แย่สุด แต่ล่าสุดปีนี้ สูงถึง 15%
ส่วนค่า ROE ก็ยิ่งเกินเกณฑ์ขั้นต่ำของบัฟเฟตต์ 12% เสมอมา เพราะตัวเลขในปีที่แย่สุด ก็ยังสูงถึง 16% และปีล่าสุด อยู่ที่ 19.32%
เรื่องอัตรากำไรสุทธิต่อยอดรายได้ ยิ่งหายห่วง เนื่องจากปีที่แรกเข้า อยู่ที่ระดับแค่ 7.7% แต่แล้วไต่เพดานสูงขึ้นเรื่อย ล่าสุดอยู่ที่ 10.66% …ใครว่าไม่ดี เถียงมา รับรอง แพ้ตลอด
เว้นแต่ราคาหุ้น..อย่างที่ว่า..เพราะ…เคยทำสถิติสูงสุดที่ระดับแค่ 4.32 บาทเท่านั้น ทำให้ค่าพี/อีทุกปี ไม่เคยสูงเกิน 20 เท่า โดยล่าสุด พี/อีอยู่ที่แค่เพียง 13.53 เท่า…ถูกจนผู้บริหารอย่างนาย พีรเจต สุวรรณนภาศรี ประธานเจ้าหน้าที่บริหาร..ก็อธิบายไม่ถูก
แล้ววันที่ 1 สิงหาคมที่ผ่านมา GIFT ก็ได้ฤกษ์ บนเส้นทางใหม่….หลังจากที่ดูทั้งฤกษ์บนและฤกษ์ล่างกันมาเรียบร้อย…ด้วยการย้ายข้ามฟากจากตลาด  mai มาเทรดที่ตลาดหลัก เพราะทนไม่ไหวที่ราคาหุ้นมีสภาพสุดรันทด…อยู่ไปก็ไลฟ์บอยที่เดิม
ตลาดหลักทรัพย์ฯ กำหนดให้หลักทรัพย์จดทะเบียนของ GIFT จำนวน 302,686,717 หุ้น มูลค่าที่ตราไว้หุ้นละ 1 บาท รวม 302,686,717 บาท ซื้อขายในตลาดหลักทรัพย์ SET รวมถึงใบสำคัญแสดงสิทธิที่จะซื้อหุ้นสามัญ GIFT-W1 จำนวน 151,341,479 หน่วย
ด้วยมาร์เก็ตแคปเพียงแค่ 1,180 ล้านบาท การย้ายเข้ามาเทรดในหุ้นกลุ่มปิโตรเคมี ซึ่งมีบริษัทยักษ์ใหญ่รุ่นเฮฟวี่เวท เคียงข้างหลายราย ….GIFT ก็เหมือนนักมวยพิกัด สตรอว์เวทดีๆนี่เอง
ชกข้ามรุ่นอย่างนี้ เป็นใครก็คงหนาวสั่น…เพราะขวัญหนีดีฝ่อ ที่หุ้นจะถูกมองข้าม แต่ผู้บริหารระดับ พีรเจต ที่นอกจากเจนสังเวียนแล้ว ยังชอบคิดต่างจากคนอื่นๆ…กลับถือเป็นโอกาสอันดี ว่าเป็นการยกระดับเวทีต่อสู้…
นักกีฬาหรือนักสู้ บางครั้ง ไม่สามารถดังด้วยตนเอง แต่สามารถดังได้เพราะเทียบกับคู่ชกที่เหนือกว่า และเป็นที่รู้จักมากกว่า…ยิ่งเป็นรอง ยิ่งมีคะแนนสงสารช่วยเยอะ…เป็นเรื่องปกติธรรมดา
ถ้าสู้แล้วชนะ จะยิ่งโด่งดังเป็นสองเด้ง
จุดเด่นของ GIFT ในเรื่องที่น่าจะเป็นจุดขายมากที่สุดในในฐานะสมาชิกใหม่ของกลุ่ม..อยู่ที่ ค่าพี/อี ที่ต่ำกว่าค่าเฉลี่ยของกลุ่มนี่แหละ     
ลองเทียบดูกับหุ้นเด่นในกลุ่มนี้จะยิ่งชัด…IVL มีค่าพี/อี 17.27 เท่า …..PTTGC 52.80 เท่า.…TPC 19.68 เท่า… หรือ VNT 13.17 เท่า…เปิดช่องให้ GIFT มีโอกาสเพิ่มเสน่ห์อีกเพียบ
ยิ่งตอนนี้ พีรเจต มีโปรเจ็กต์ในมือให้ตัดสินใจลงทุนเยอะแยะ เพื่อเร่งโตทางลัด โดยอยู่ระหว่างการศึกษาร่วมกับพันธมิตรหลายราย ในหลายโครงการ ไม่ว่าจะเป็นโครงการพลังงานทดแทน หรือโครงการด้านสาธารณูปโภค โดยรูปแบบการร่วมลงทุนกับพันธมิตร บริษัทตั้งเป้าถือหุ้นขั้นต่ำประมาณ 25% โดยปัจจุบันมีกระแสเงินสดประมาณ 200-300 ล้านบาท และอัตราส่วนหนี้สินต่อทุน (D/E) อยู่ในระดับต่ำเพียง 0.5 เท่า ทำให้สามารถขยายการลงทุนได้มากกว่า 2,000 ล้านบาท….สร้างยอดขายปีละเกิน 1,000 ล้านบาท เสียที
การย้ายเพื่อหาเวทีใหม่ของ GIFT จึงไม่ใช่รนหาที่ แต่เป็นการเปิดเวทีใหม่ ว่ายุคของราคาหุ้นที่พี/อีต่ำ ที่นักลงทุนรายย่อย ซื้อไปได้แล้ว ได้แต่ทอดถอนใจ  เพราะทรมานยิ่งกว่าติดคุกขี้ไก่โบราณ…จบสิ้นกันเสียที
ถึงเวลาที่ GIFT จะเป็น…เสือติดปีก…และได้เวลาที่จะเห็นหุ้น “ดีทุกอย่าง” รวมทั้งราคาหุ้นด้วย
อย่างหลังนี้…ตลาดฯจะทำเป็นมองไม่เห็นบ้าง..คงไม่มีใครว่า
…“อิ อิ อิ”…